Judecătorul Ion Popa, proaspăt secretar de stat la Ministerul Justiției: Femeia magistrat este o vulnerabilitate a justiției. Ea are foarte puține opțiuni decente de cuplu, iar o relație poate căpăta valențe infracționale

Judecătorul Ion Popa, proaspăt numit de premierul Dăncilă în funcția de secretar de stat la Ministerul Justiției, a elaborat în 2013 un studiu în care susținea că femeia judecător sau procuror este o vulnerabilitate pentru justiție. Popa își sprijină afirmațiile susținând că, din cauză că femeile magistrat au ”foarte puține opțiuni decente de cuplu”, ele cad pradă ”unei eventuale oferte de nerefuzat venită din partea unui bărbat”, iar relația ”capătă progresiv valențe infracționale, finalul fiind previzibil”.

Studiul elaborat de Ion Popa a fost publicat în numărul 7 din 2013 al revistei ”Curierul judiciar” și a fost preluat de site-ul Lumea Justiției.

Ce spunea Ion Popa despre ”femeia magistrat, o vulnerabilitate a justiției”:

”În acest context restrictiv, femeia judecător/procuror are foarte puține opțiuni decente de cuplu și tocmai de aceea vulnerabilitatea sa se concretizează în fața unei eventuale propuneri de nerefuzat venită din partea unui bărbat care: are posibilități financiare, normal fizic, are aparent însușiri morale și afective de apreciat, atent, tandru, receptiv, are un cerc relațional de invidiat, acces, eventual, în cercuri diverse ale lumii artistice, sportive, politice, etc. și mai ales, nu pare a fi interesat de aspectele vieții profesionale ale femeii judecător/procuror. Acceptând o astfel de relație care îi asigură un cel puțin rezonabil nivel de trai, un tonus deosebit în rândul colegilor, o viață socială de o mare diversitate, preocupări recreative acaparante, toate fără costuri financiare, un loc central de interes din partea partenerului și/sau a grupului, ținta devine dependentă și în același timp temătoare că ar putea pierde un atare statut, eventualitatea revenirii la situația anterioară relației devenind greu sau imposibil de conceput. Este motivul pentru care la acest moment al relației judecătoarea/procuroarea este dispusă la compromisuri profesionale pe care mesianicul partener i le propune gradual (procedeul „startului mic” prin tehnica „aruncarii mingiei joase-low-balling, ori tehnica „piciorului în usa”),relația capătă progresiv valențe infracționale, finalul fiind previzibil”.

Judecătorul Ion Popa a fost numit miercuri de premierul Viorica Dăncilă secretar de stat în Ministerul Justiției, potrivit unei decizii publicate în Monitorul Oficial. Ion Popa a mai fost promovat în Ministerul Justiției în 2002 de Rodica Stănoiu. În 2014, Ion Popa a avut o ieșire dură la adresa magistraților care se întâlnesc cu diplomații străini.